***Η Πεντάμορφη και το Τέρας 3: Ο μαγικός κόσμος της Μπελ*** (αγγλικά: *Beauty and the Beast: Belle's Magical World*) είναι αμερικανική μιούζικαλ ταινία κινουμένων σχεδίων απευθείας-σε-βίντεο, σε παραγωγή Disney Television Animation και διανομή από τη Walt Disney Home Video στις 17 Φεβρουαρίου 1998. Η ταινία είναι συνέχεια της ταινίας κινουμένων σχεδίων του 1991 *Η Πεντάμορφη και το Τέρας* και τις φωνές στους ήρωες χαρίζουν οι Ντέιβιντ Όγκντεν Στιρς ως Κόγκσγουορθ, Ρόμπι Μπένσον ως Τέρας, Γκρέκορι Γκρατ ως Τσιπ (αντικατέστησε τον Μπράντλεϊ Πιρς), Πέιτζ Ο'Χάρα ως Μπελ, Αν Ρότζερς ως Κυρία Ποτς (αντικατέστησε την Άντζελα Λάνσμπερι) και Τζέρι Όρμπακ ως Λουμιέρ.

Η ταινία περιλαμβάνει δύο τραγούδια ερμηνευμένα από την Μπελ, «Listen With Our Hearts» και «A Little Thought». Η ιστορία διαδραματίζεται κατά την περίοδο της πρώτης ταινίας (μετά τα Χριστούγεννα αλλά πριν την αντιπαράθεση του Τέρατος με τον Γκαστόν). Όταν πρωτοκυκλοφόρησε το 1998, η ταινία αποτελείτο από τρεις ενότητες: «The Perfect Word», «Fifi's Folly» και «The Broken Wing». Στην Ειδική Έκδοση που κυκλοφόρησε το 2003, προστέθηκε ακόμα μία ενότητα με τον τίτλο «Mrs. Potts's Party», κάνοντας την ταινία 22 λεπτά μεγαλύτερη.

Πλοκή
-----

### The Perfect Word

Το Τέρας (Ρόμπι Μπένσον) και η Μπελ (Πέιτζ Ο'Χάρα) σχεδιάζουν να φάνε μαζί και το Τέρας ζητάει συμβουλές από τον Λουμιέρ (Τζέρι Όρμπακ). Καθώς ο Κόγκσγουορθ (Ντέιβιντ Όγκντεν Στιρς) συνοδεύει την Μπελ στην τραπεζαρία, συναντούν τον καλοπροαίρετο αλλά αφηρημένο Γουέμπστερ (Τζιμ Κάμινγκς), ο οποίος έχει τη μορφή λεξικού, και τον οποίο η Μπελ προσκαλεί να φάει μαζί τους προς απογοήτευση του Κόγκσγουορθ.

Κατά τη διάρκεια του γεύματος, καθώς η Μπελ εξηγεί στο Τέρας μια ιστορία που διάβαζε, το Τέρας τρώει γλυκά. Απαιτεί από τα παράθυρα να είναι ανοικτά γιατί ζεσταίνεται παρά το ότι κρύος αέρας εισέρχεται στο δωμάτιο και όλοι οι υπηρέτες κρυώνουν. Το Τέρας και η Μπελ τσακώνονται και το Τέρας κτυπάει τον Γουέμπστερ ρίχνοντάς τον κάτω από το τραπέζι, όταν αρχίζει άθελά του ως λεξικό να δίνει συνώνυμα στις προσβολές της Μπελ. Ακολούθως, οι δυο τους σταματούν να μιλάνε μεταξύ τους παρά τις προσπάθειες του Λουμιέρ και του Κόγκσγουορθ να επιδιορθώσουν τα πράγματα. Τελικά, ο Γουέμπστερ νιώθοντας ένοχος για ό,τι συνέβη, γράφει ένα γράμμα απολογίας από το Τέρας προς την Μπελ μαζί με τους φίλους του, ένα σωρό από χαρτιά με το όνομα Κρέιν (Τζεφ Μπένετ) και μια πένα με το όνομα ΛεΠλουμ (Ρομπ Πόλσεν). Η Μπελ βλέπει το γράμμα και κάνει βήματα να πλησιάσει και πάλι το Τέρας, νομίζοντας ότι είναι δικό του το γράμμα.

Ωστόσο, εκείνο το βράδυ η αλήθεια αποκαλύπτεται και μετά από μια μανιώδη καταδίωξη μέσα στο κάστρο, το Τέρας πιάνει και εξορίζει τους Γουέμπστερ, Κρέιν και ΛαΠλουμ για πλαστογραφία, πετώντας τους στο δάσος. Η Μπελ βγαίνει έξω και τους φέρνει πίσω και το Τέρας, συγκινημένο από τη συμπάθεια που δείχνει η Μπελ, συγχωρεί και τους τρεις και τους επιτρέπει να επιστρέψουν στο κάστρο συνειδητοποιώντας ότι οι προθέσεις τους ήταν αγνές.

Το ηθικό δίδαγμα της ιστορίας είναι ότι είναι εύκολο να συγχωρείς.

### Fifi's Folly

Στην επέτειο του πρώτου ραντεβού του Λουμιέρ με τη Φίφι (Κίμμι Ρόμπερτσον), ο Λουμιέρ είναι τόσο νευρικός μη ξέροντας τι να κάνει και ζητάει συμβουλές από την Μπελ. Περπατούν μαζί στον κήπο και κάνει πρόβα τι θα πει στην Φίφι λέγοντάς τα στην Μπελ, με τη Φίφι να πιστεύει ότι ο Λουμιέρ και η Μπελ έχουν παράνομο δεσμό πίσω από την πλάτη της, αφού κρυφακούει τι της λέει. Στην πραγματικότητα όμως, ο Λουμιέρ έχει σχεδιάσει μια βόλτα έκπληξη με έλκηθρο στο χιόνι γύρω από το κάστρο μόνο για εκείνον και τη Φίφη. Για να εκδικηθεί τον Λουμιέρ, η Φίφι προσπαθεί να κάνει τον Κόγκσγουορθ να την προσέξει, αλλά εκείνος δε δείχνει ενδιαφέρον.

Στο τέλος, τα πράγματα ξεκαθαρίζουν και ο Λουμιέρ με τη Φίφι πάνε τη βόλτα τους αλλά το έλκηθρο στο οποίο κάθονται λύνεται από τον Σουλτάν και πέφτουν από το μπαλκόνι του κάστρου. Οι δυο τους κρέμονται πάνω από μία τάφρο με τον Λουμιέρ να κρατάει γερά τη Φίφι για να μην πέσει, ενώ της λέει ότι την αγαπά. Πριν πέσουν, η Μπελ και ο Κόγκσγουορθ μαζί με άλλους υπηρέτες φτάνουν και τους τραβάνε πίσω στην ασφάλεια.

Όλοι καταλήγουν να μάθουν ότι δεν πρέπει να προτρέχουν σε συμπεράσματα και ότι κάποιες φορές τα πράγματα δεν είναι όπως δείχνουν.

### Mrs. Potts' Party

Η κυρία Ποτς νιώθει πεσμένη εξαιτίας του κακού καιρού και η Μπελ αποφασίζει να της φτιάξει το κέφι οργανώνοντας ένα πάρτι έκπληξη για εκείνη, αφού η Μπελ βλέπει την κυρία Ποτς ως μητέρα και δεν θέλει να τη βλέπει στεναχωρεμένη. Κατά τη διάρκεια των προετοιμασιών, η Μπελ και οι φίλοι της πρέπει να μην ξυπνήσουν το Τέρας, αφού το Τέρας πέρασε ολόκληρο το προηγούμενο βράδυ προσπαθώντας να φτιάξει μια διαρροή που είχαν στην οροφή του κάστρου και τώρα χρειάζεται ύπνο.

Ωστόσο, η διαμάχη του Λουμιέρ με τον Κόγκσγουορθ μπαίνει στη μέση καταστρέφοντας τις προετοιμασίες. Οι δύο διαφωνούν και ανταγωνίζονται για το τι θα κάνει ο καθένας: από το τι μουσική θα παίξει, ποιος θα διαλέξει τα αγαπημένα λουλούδια της κυρίας Ποτς και το τι γεύση γεύση θα έχει η τούρτα. Δύο γάντια φούρνου, η Τσαντ (κόκκινο γάντι) και ο Τρες (γαλάζιο γάντι) επίσης τσακώνονται και το κάθε ένα διαλέγει στρατόπεδο: ένα με τον Λουμιέρ κι ένα με τον Κόγκσγουορθ.

Τελικά, οι προσπάθειες του Λουμιέρ και του Κόγκσγουορθ να σαμποτάρουν ο ένας τη δουλειά του άλλου έχουν συνέπειες. Η τούρτα που ψήνεται στον φούρνο εκρήγνυται δημιουργώντας ένα χάος στην κουζίνα. Ο Λουμιέρ και ο Κόγκσγουορθ, αφού τους κατσαδιάζει η Μπελ για τη συμπεριφορά τους, αποφασίζουν να αφήσουν την αντιπαράθεση στην άκρη για το καλό όλων και να δουλέψουν μαζί. Τα πράγματα εξελίσσονται καλά και η Μις Ποτς ξαναβρίσκει το κέφι της ενώ ο ήλιος εμφανίζεται και πάλι.

Όλοι μαθαίνουν για τη δύναμη της συνεργασίας και του συμβιβασμού.

### The Broken Wing

Η Μπελ και το Τέρας κανονίζουν να φάνε μαζί ξανά, αλλά ένα πληγωμένο πουλί πετάει μέσα στο δωμάτιο της Μπελ με αποτέλεσμα εκείνη να ξεχάσει το γεύμα μιας και θέλει να το περιποιηθεί. Όταν το Τέρας το ανακαλύπτει εκνευρίζεται και η αντιπάθειά του για τα πουλιά, του προκαλεί μεγαλύτερο θυμό. Προσπαθεί να πιάσει το πουλί αλλά παραπατάει πάνω στον Κόγκσγουορθ και κτυπάει το κεφάλι του στο πάτωμα πολύ δυνατά. Όταν συνέρχεται, το μίσος που έχει για τα πουλιά εξαφανίζεται αλλά ο εγωισμός του παραμένει κι έτσι κλειδώνει το πουλί σε ένα κλουβί απαιτώντας να τραγουδάει μόνο για εκείνον όποτε εκείνος θέλει. Αυτό στεναχωρεί αλλά και τρομάζει το πουλί, το οποίο αρνείται να τραγουδήσει.

Εν τω μεταξύ, ο Κόγκσγουορθ νιώθει ότι χάνει τον έλεγχο του προσωπικού και απαιτεί τον σεβασμό τους με σκληρό τρόπο. Στο μεταξύ, η Μπελ πείθει το Τέρας να απελευθερώσει το πουλί όταν η φτερούγα του γιατρευτεί. Όταν το Τέρας το κάνει, το πουλί είναι ακόμα αρκετά αδύναμο με αποτέλεσμα να αρχίσει να πέφτει καθώς πετάει και το Τέρας τρέχει να το σώσει. Ενώ το προσπαθεί, ο Κόγκσγουορθ πέφτει από το μπαλκόνι στον κήπο, αλλά οι φίλοι του προλαβαίνουν να τον πιάσουν πριν πέσει κάτω και σπάσει.

Ο Κόγκσγουορθ δεν πληγώνεται και μαθαίνει ότι δεν πρέπει να απαιτεί σεβασμό αλλά να τον κερδίζει δίνοντάς τον και ο ίδιος. Η Μπελ και το Τέρας κάνουν προσπάθειες να τα ξαναβρούν και το Τέρας μαθαίνει ότι πρέπει να φέρεται σε ανθρώπους, αλλά και ζώα, με σεβασμό και συμπόνια.

Ηθοποιοί
--------


|  |  |
| --- | --- |
| 
* Ντέιβιντ Όγκντεν Στιρς ως Κόγκσγουορθ και αφηγητής
* Ρόμπι Μπένσον - ως Τέρας
* Γκρέκορι Γκρατ ως Τσιπ
* Πέιτζ Ο'Χάρα ως Μπελ
* Αν Ρότζερς ως Κυρία Ποτς
* Τζέρι Όρμπακ ως Λουμιέρ
* Κίμμι Ρόμπερτσον ως Φίφι
* Τζο Αν Γουόρλεϊ ως Αρμουάρ η Ντουλάπα
* Φρανκ Γουέλκερ ως Σουλτάν
* Τζιμ Κάμινγκς ως Γουέμπστερ, Τουμπάλου, Σεφ Μπούσε, Παντς Μπόουλ
* Τζεφ Μπένετ ως Κρέιν, Φράπε
* Ρομπ Πόλσεν ως ΛεΠλουμ, Τρες, Χτυπητήρι αυγών
* Έιπριλ Γουίντσελ ως Τσαντελέρια, Τσαντ, Κονσερτίνα

 | 
Ελληνική μεταγλώττιση
* Άριελ Κωνσταντινίδη ως Μπελ
	+ Χριστίνα Αργύρη στα τραγούδια
* Μανώλης Γιούργος ως Τέρας
* Βίνα Παπαδοπούλου ως Μις Ποτς
* Γιώργος Μάζης ως Λουμιέρ
* Κώστας Τριανταφυλλόπουλος ως Κόγκσγουορθ
* Σταμάτης Τσάκωνας ως Τσιπ
* Τάσος Μασμανίδης ως αφηγητής
* Συμμετέχουν: Κατερίνα Γκίργκις, Χριστίνα Κουτσουδάκη, Σταύρος Μαυρίδης, Ακίνδυνος Γκίκας, Κώστας Δαρλάσης, Ινώ Μενεγάκη, Μαρία Πλακίδη, Ηλίας Πλακίδης, Χρήστος Συριώτης, Σπύρος Μπιμπίλας.

 |

Παραγωγή
--------

Η ταινία αποτελείται από τρία επεισόδια μιας σειράς για την τηλεόραση που δεν βγήκε στον αέρα, ελαφρά συνδεδεμένα μεταξύ τους σε μια ιστορία μεγάλου μήκους και βασισμένα στην πρώτη ταινία κινουμένων σχεδίων της Disney. Είναι παραγωγή της Disney Television Animation και εικονογραφήθηκε από την Toon City Animation στη Μανίλα, Φιλιππίνες και την Wang Film Productions στην Μπανγκόκ, Ταϊλάνδη. Ολοκληρώθηκε το 1997, όταν και η ταινία *Η Πεντάμορφη και το Τέρας 2: Τα μαγεμένα Χριστούγεννα* είχε επίσης ολοκληρωθεί, και κυκλοφόρησε στις 13 Ιανουαρίου 1998.

Υποδοχή & Κυκλοφορία
--------------------

Στη σελίδα συλλογής κριτικών Rotten Tomatoes, η ταινία συγκεντρώνει ποσοστό 17% και μέσο όρο 3.1, βασισμένο σε 6 κριτικές.

Ο Λουκ Μπονάννο από το DVDDizzy μίλησε απαξιωτικά για τον «εργαζόμενο της Disney που είχε την ιδέα να διασώσει κάποια επεισόδια που γράφτηκαν για μια τηλεοπτική σειρά κινουμένων σχεδίων που δε θα έβγαινε στον αέρα, ενώνοντάς τα μαζί ως μια ταινία που θα κυκλοφορούσε απευθείας σε βίντεο», σημειώνοντας ότι το αποτέλεσμα είναι μία από τις χειρότερες ταινίες που η Disney υπέγραψε με το όνομά της.

### Home video

*Ο μαγικός κόσμος της Μπελ* κυκλοφόρησε σε VHS κασέτα στις Ηνωμένες Πολιτείες στις 17 Φεβρουαρίου 1998, η οποία περιείχε μόνο τις τρεις ιστορίες με τίτλους *The Perfect World*, *Fifi's Folly* και *The Broken Wing*. Η ταινία κυκλοφόρησε ως μέρος της συλλογής «Walt Disney Home Video Presents» και όχι από τη Walt Disney Pictures.

Τις πρώτες δύο μέρες κυκλοφορίας του, οι πωλήσεις ήταν μεγαλύτερες από τις αναμενόμενες. Τελικά, περισσότερα από ένα εκατομμύριο αντίτυπα πωλήθηκαν. Τότε, η ταινία βρισκόταν ανάμεσα στις δέκα ταινίες σε βίντεο με τις περισσότερες πωλήσεις, φέρνοντας κέρδος στην εταιρεία.

Η ταινία μετονομάστηκε σε *Η Πεντάμορφη και το Τέρας: Ο μαγικός κόσμος της Μπελ* όταν επανεκδόθηκε σε Ειδική έκδοση DVD στις 25 Φεβρουαρίου 2003. Αυτή η έκδοση περιείχε ακόμα μία ιστορία με τον τίτλο *Mrs. Potts Party*, κάνοντας την ταινία 22 λεπτά μεγαλύτερη. Η επανακυκλοφορία ήρθε με ψηφιακή εικόνα και καλύτερα επεξεργασμένο ήχο.

Βραβεία και υποψηφιότητες
-------------------------

| Έτος | Υποψήφιο(α) | Βραβείο | Αποτέλεσμα |
| --- | --- | --- | --- |
| 1998 | *Ο μαγικός κόσμος της Μπελ* | Βραβείο Annie: Καλύτερη παραγωγή σε ταινία κινουμένων σχεδίων σε βίντεο | Υποψηφιότητα |
| 1998 | Πέιτζ Ο'Χάρα (Μπελ) | Βραβείο Annie: Καλύτερη γυναικεία ερμηνεία φωνής σε ταινία κινουμένων σχεδίων | Υποψηφιότητα |
| 1999 | *Ο μαγικός κόσμος της Μπελ* | Βραβείο Golden Reel: Καλύτερος ήχος σε απευθείας σε βίντεο ταινία | Υποψηφιότητα |

Παραπομπές
----------

1. ↑  «Beauty and the Beast: Belle's Magical World». Disney Movies. Ανακτήθηκε στις 18 Μαρτίου 2014.
2. ↑  Reynolds, Simon (14 Μαρτίου 2015). «12 straight-to-video Disney sequels» (στα αγγλικά). *Digital Spy*.. Ανακτήθηκε στις 4 Ιανουαρίου 2018.
3. ↑  «Animation World News - Home Video». *Animation World Magazine,* (Issue 2.11). Φεβρουάριος 1998.. Ανακτήθηκε στις 4 Ιανουαρίου 2018.
4. ↑  «Belle's Magical World». *rottentomatoes.com*. 17 Φεβρουαρίου 1998. Ανακτήθηκε στις 4 Ιανουαρίου 2018.
5. ↑  Bonanno, Luke (11 Ιανουαρίου 2012). «Beauty and the Beast: Belle's Magical World DVD Review (2011 Special Edition)». *dvdizzy.com*. Ανακτήθηκε στις 4 Ιανουαρίου 2018.
6. 1 2 3  «Belle's Magical World». 16 Φεβρουαρίου 1998. Ανακτήθηκε στις 4 Ιανουαρίου 2018 – μέσω IMDb.

Εξωτερικοί σύνδεσμοι
--------------------

* Επίσημος ιστότοπος
* *Η Πεντάμορφη και το Τέρας 3: Ο μαγικός κόσμος της Μπελ* στην The Big Cartoon DataBase
* *Η Πεντάμορφη και το Τέρας 3: Ο μαγικός κόσμος της Μπελ*   στην IMDb

  


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ταινίες κινουμένων σχεδίων Disney απευθείας σε βίντεο |
| --- |
|  |
| Συνέχειες | 
* *Η Επιστροφή του Τζαφάρ* (1994)
* *Ο Αλαντίν και ο Βασιλιάς των Κλεφτών* (1996)
* *Η Πεντάμορφη και το Τέρας 2: Τα μαγεμένα Χριστούγεννα* (1997)
* *Η Πεντάμορφη και το Τέρας 3: Ο μαγικός κόσμος της Μπελ* (1998)
* *Ποκαχόντας ΙΙ: Ταξίδι σε ένα Νέο Κόσμο* (1998)
* *Ο Βασιλιάς των Λιονταριών II: Το Βασίλειο του Σίμπα* (1998)
* *Η νέα Γκουφοταινία* (2000)
* *Η Μικρή Γοργόνα ΙΙ: Επιστροφή στη Θάλασσα* (2000)
* *Η Λαίδη και ο Αλήτης ΙΙ: Η περιπέτεια του Σκαμπ* (2001)
* *Σταχτοπούτα ΙΙ: Τα όνειρα γίνονται πραγματικότητα* (2002)
* *Η Παναγία των Παρισίων ΙΙ* (2002)
* *Η Χαμένη Ατλαντίδα: Η επιστροφή του Μάιλο* (2003)
* *Τα 101 σκυλιά της Δαλματίας ΙΙ: Η περιπέτεια του Πάτσα* (2003)
* *Ο Βασιλιάς των Λιονταριών 3: Χακούνα Ματάτα* (2004)
* *Μουλάν 2* (2004)
* *Ταρζάν 2* (2005)
* *Λίλο & Στιτς 2: Ο Στιτς έχει πρόβλημα* (2005)
* *Ο Κρονκ έχει κέφια* (2005)
* *Μπάμπι 2* (2006)
* *Ο Αδελφός μου ο Αρκούδος 2* (2006)
* *Η Αλεπού και το Κυνηγόσκυλο 2* (2006)
* *Σταχτοπούτα ΙΙΙ: Στροφή στον χρόνο* (2007)
* *Η Μικρή Γοργόνα 3: Τα πρώτα χρόνια της Άριελ* (2008)
 |
|  |
| Ταινίες βασισμένεςσε τηλεοπτικές σειρές | 
* *Recess Christmas: Miracle on Third Street* (2001)
* *Recess: Taking the Fifth Grade* (2003)
* *Recess: All Growed Down* (2003)
* *Λίροϊ & Στιτς* (2006)
 |
|  |
| Πιλοτικά επεισόδιακαι συλλογές | 
* *Gargoyles the Movie: The Heroes Awaken* (1995)
* *Mighty Ducks the Movie: The First Face-Off* (1997)
* *Hercules: Zero to Hero* (1998)
* *Buzz Lightyear of Star Command: The Adventure Begins* (2000)
* *Ταρζάν & Τζέιν* (2002)
* *Γουίνι το Αρκουδάκι: Χαρούμενες στιγμές* (2002)
* *Στιτς! Η Ταινία* (2003)
* *Once Upon a Halloween* (2005)
* *Pooh's Heffalump Halloween Movie* (2005)
 |
|  |
| Πρωτότυπες ιστορίες | 
* *Η μεγαλύτερη περιπέτεια του Γουίνι* (1997)
* *Μία φορά κι έναν καιρό τα Χριστούγεννα του Μίκυ Μάους* (1999)
* *Γουίνι το Αρκουδάκι: Άνοιξη με τον Ρω* (2004)
* *Μίκυ, Ντόναλντ, Γκούφυ: Οι Τρεις Σωματοφύλακες* (2004)
* *Μια φορά και δυο καιρούς ήταν τα Χριστούγεννα του Μίκυ* (2004)
 |
|  |
| Spin-offs | 
* *Disney Princess Enchanted Tales: Follow Your Dreams* (2007)
* *Τίνκερμπελ* (2008)
* *Η Τίνκερμπελ και ο Χαμένος Θησαυρός* (2009)
* *Η Τίνκερμπελ και η Μεγάλη Νεραϊδοδιάσωση* (2010)
* *Τίνκερμπελ: Το Μυστικό των Νεραϊδοφτερών* (2012)
* *Η Τίνκερμπελ και οι Πειρατές* (2014)
* *Η Τίνκερμπελ και το Τέρας του Ποτέ* (2015)
 |
|  |
| Μεταφορές | 
* *Γουίνι το Αρκουδάκι: Οι εποχές των δώρων* (1999)
* *Τα μαγικά Χριστούγεννα του Μίκυ: Αποκλεισμένοι στη λέσχη του Μίκυ* (2001)
* *Ταρζάν & Τζέιν* (2002)
* *Mickey's House of Villains* (2002)
 |

 |

|  |  |
| --- | --- |
| 

|  |
| --- |
| * Πύλη:Κινηματογράφος
 |

 |